גו דמאניוק ב"הארץ", פרמדיק מופרע בגלי-צה"ל, יחצנים פעלתנים בוואלה, נטקבוקים ב"כלכליסט" ועוד אורחים לא קרואים בתקשורת העברית
  המלצות בדוקות כמה פספוסים אפשר להכניס בעשר המלצות צפייה במוסף "גלריה" של "הארץ" (22.6.09)? די הרבה, כולל ההברקה "גו דמאניוק", שהופכת את הפושע האוקראיני מהתקופה הנאצית למישהו שנשמע כמו דמות ב"הבורר".  סתם הטריחו את הצוללנים אתר גלי-צה"ל (28.6.09) מדווח על נער שטבע בנחל שניר, ויוצר רושם כאילו צוות מד"א השליך את הגופה למים אחרי שלא הצליח בהחייאה.  ונעבור לכתבנו מהעתיד התחזית של ynet מה-30 ביוני: עולמו של מיידוף יקרוס בסוף אוקטובר.  שם ערבי כלשהו מחלקות הטקסט והאינפוגרפיקה של ynet מתבקשות לתאם גרסאות (29.6.09): האם האיש שלפי החשד נשכר לתקוף את אבי ניר הוא אחמד יונס או מוחמד יונס?  כל אחד צריך יחצן וואלה (29.6.09) מפרסם תצלום של אופיר סספורטס עם קרדיט ל"יח"צ". סספורטס חשוד שתיווך בין דודו טופז לתוקפי אבי ניר. שהרי לא חשוב במה אתה עוסק, העיקר שיהיה לך יחצן שישלח תמונה טובה שלך לתקשורת.  אנחנו דורשים מהעובדים להשקיע 110% בימים האחרונים התרסק מטוס של חברת ימניה. לפי וואלה (30.6.09), החברה בבעלות משותפת של ממשלת תימן (51%) וממשלת ערב-הסעודית (59%), ובסך-הכל 110%.  איך כותבים "קידוד" בעברית? אתר "הארץ" עדיין לא התמודד עם בעיית הקידוד הוותיקה שלו. עדות אירונית לכך ניתנה בעדכון ה-RSS של המאמר "מותה של העבריות" (דרך רויטל סלומון)  זהירות, קבוקים מתפשטים ברשת אתר "כלכליסט" (22.6.09) מספר על "תופעת הנטקבוקים והמחשבים הקלים ההולכת ומתפשטת בעולם".  הערב בטלוויזיה "שום, פלפל ושמן זית" היא תוכנית בישול. כדי לפצות על הקלוריות, מדריך הטלוויזיה של ynet מסווג אותה כתוכנית "ספורט" ו"התעמלות אמנותית".  תודה לקוראים הערנים נעה ידלין, לירון נוימן, נתאי פרץ, נדבי נוקד, אורי ברייטמן ועידן ברודצקי. נתקלתם בטעויות בתקשורת? שלחו לינק וצילומסך (כך עושים זאת) לכתובת tikunim@kenans.net, וציינו אם ברצונכם לקבל קרדיט.